Гилбърт Честъртън
Песента на Кудел

Превод от английски: Добромир Кралчев, 2008

chitanka.info

Нима без носове са

чедата на Адам?

Та розата ухайна

е гатанка безкрайна,

непостижима тайна

за всеки ум голям.

Нима без носове са?

Нима не чувстват как

под плътната завеса

на черен нощен мрак

изконно достояние

ограбва им врагът?!

Дори едно ухание

не смеят да спасят!

Като вода лъчисто,

по-храбро от пръстта,

като росата чисто,

по-свято от смъртта —

незримо като всички

най-истински неща.

Повѐя свеж, кристален

на зимната гора,

лъха̀ солен, печален

на бурните моря,

дъха̀ тих на целувката

с беззвучния й глас,

и онзи — на преструвката —

създаде Бог за нас.

* * *

И Кудел пита смаян

все този стар въпрос:

Нима без носове са?

Нима без носове са?

Човешки род окаян,

едничък си без нос!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.